vid-20251204-wa0011_E5mGg5oo

Sun, 07 Dec 2025 20:45:05 +0000

লোকচক্ষুর আড়ালে থাকা বঙ্গোপসাগরের মোহনার এক স্বপ্নিল সৈকত—বরগুনার পাথরঘাটার রুহিতা বিচ। ঢেউ আর বনভূমির অনন্য সমন্বয়ে অপরূপ এই স্থানে প্রকৃতি যেন দুই রূপে সাজিয়ে রেখেছে তার সৌন্দর্য। একদিকে উত্তাল সাগরের আছড়ে পড়া ঢেউ, অন্যদিকে নিরিবিলি প্রাকৃতিক বন, আর সেই সঙ্গে সূর্যাস্ত-সূর্যোদয়ের মনোহরা দৃশ্য—সব মিলিয়ে রুহিতা এখন পর্যটনের নতুন ‘হটস্পট’।

দেশের বিভিন্ন প্রান্তের ভ্রমণপিপাসু মানুষের পাশাপাশি বিদেশি পর্যটকদেরও দেখা মিলছে এখন এই বিচে। ফলে পর্যটন মানচিত্রে রুহিতার নাম ক্রমেই জ্বলজ্বল করছে নতুন পরিচিতি নিয়ে।

দীর্ঘদিন অপরিচিত থাকা এই স্থানের সম্ভাবনাকে বাস্তবে রূপ দিতে বড় ভূমিকা রেখেছেন বরগুনা জেলা প্রশাসন ও পাথরঘাটার ইউএনও মিজানুর রহমান। মানুষের আগ্রহ, পরিকল্পনা ও ধারাবাহিক প্রচেষ্টায় অল্প সময়েই রুহিতা বিচ ব্যাপক পরিচিতি পায়।

ইতোমধ্যে পর্যটন অবকাঠামো উন্নয়নে নানা উদ্যোগ গ্রহণ করেছেন প্রশাসক। ফলে স্থানীয় অর্থনীতিতেও তৈরি হয়েছে নতুন সম্ভাবনা।

প্রাকৃতিক সৌন্দর্যের রত্নভান্ডার

রুহিতা বিচ শুধু সৌন্দর্যের গৌরব নয়, এটি জীববৈচিত্র্যেরও সমৃদ্ধ ভান্ডার। এখানে রয়েছে বিভিন্ন প্রজাতির উদ্ভিদ, অতিথি পাখি ও বিভিন্ন বন্যপ্রাণীর বিচরণ।

স্থানীয়দের মতে, রুহিতার সৌন্দর্য শুধু চোখে নয়, অনুভবেও লাগে—এটি প্রকৃতির বিশুদ্ধ অনুপ্রেরণা।